NARIADENIE KOMISIE (ES) č. 2023/2005
z 12. decembra 2005,
ktorým sa mení a dopĺňa nariadenie (ES) č. 3199/93 o vzájomnom uznávaní postupov úplného denaturovania etanolu na účely výnimky zo spotrebnej dane
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/83/EHS z 19. októbra 1992 o zosúladení štruktúr spotrebných daní na alkohol a alkoholické nápoje (1), a najmä na jej článok 27 ods. 4,
keďže:
(1)
V nariadení Komisie (ES) č. 3199/93 (2) sa ustanovuje, že denaturáty, ktoré sa používajú v každom členskom štáte na účely úplného denaturovania liehu v súlade s článkom 27 ods. 1 písm. a) smernice 92/83/EHS, sú opísané v prílohe k tomuto nariadeniu.
(2)
Podľa článku 27 ods. 1 písm. a) smernice 92/83/EHS sa od členských štátov vyžaduje, aby vyňali zo spotrebnej dane alkohol, ktorý bol úplne denaturovaný v súlade s požiadavkami niektorého členského štátu, ak tieto požiadavky boli náležite oznámené a schválené v súlade s podmienkami ustanovenými v odsekoch 3 a 4 tohto článku.
(3)
Lotyšsko oznámilo niektoré zmeny denaturačného procesu číslo 2 schváleného nariadením (ES) č. 3199/93.
(4)
Dňa 25. marca 2005 Komisia postúpila uvedené oznámenie ostatným členským štátom.
(5)
Voči oznámeným požiadavkám neboli doručené výhrady.
(6)
Nariadenie (ES) č. 3199/93 by sa preto malo zodpovedajúcim spôsobom zmeniť a doplniť.
(7)
Opatrenia stanovené v tomto rozhodnutí sú v súlade so stanoviskom Výboru pre spotrebné dane,
PRIJALA TOTO NARIADENIE:
Článok 1
Odsek týkajúci sa Lotyšska v prílohe k nariadeniu (ES) č. 3199/93 sa nahrádza týmto:
„Lotyšsko
Minimálne množstvo na 100 litrov liehu:
1.
zmes týchto látok:
-
izopropylalkohol - 9 litrov,
-
acetón - 1 liter,
-
metylénová modrá alebo tymolová modrá, alebo kryštalická fialová - 0,4 gramu;
2.
zmes týchto látok:
-
metyletylketón - litre,
-
metylizobutylketón - 3 litre;
3.
zmes týchto látok:
-
acetón alebo izopropylalkohol - 3 litre,
-
denatonium benzoát - 2 gramy;
4.
etylacetát - 10 litrov.
Minimálne množstvo na 100 litrov dehydrovaného etylalkoholu (s obsahom maximálne 0,5 % vody):
1.
benzín alebo ropa - minimálne 5 litrov a maximálne 7 litrov.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. decembra 2005